PMIndiaData/PMIndiaSum huggingface dataset:
ప్ర‌పంచ‌ ఆరోగ్య దినం సంద‌ర్భం లో ప్ర‌ధాన మంత్రి ఇచ్చిన‌ సందేశం

ప్ర‌పంచ ఆరోగ్య దినం సంద‌ర్భం లో ప్ర‌ధాన మంత్రి శ్రీ న‌రేంద్ర మోదీ ఇచ్చిన సందేశం తాలూకు పాఠం ఈ కింది విధంగా ఉంది. ‘‘ప్ర‌జ‌ల కు అగ్ర‌స్థాయి నాణ్య‌త తో కూడిన‌, త‌క్కువ ఖ‌ర్చు లో ల‌భ్య‌మ‌య్యే ఆరోగ్య సంర‌క్ష‌ణ సేవ‌ల కోసం ఆయుష్మాన్ భార‌త్‌, ప్ర‌ధాన మంత్రి జ‌న్ ఔష‌ధీ యోజ‌న‌లు స‌హా, లెక్క‌లేన‌న్ని చ‌ర్య‌ల ను భార‌త ప్ర‌భుత్వం అమ‌లు చేస్తోంది. కోవిడ్-19 కి వ్య‌తిరేకం గా జ‌రుగుతున్న పోరాటాన్ని ప‌టిష్ట‌ ప‌ర‌చ‌డం కోసం ప్రపంచం లో కెల్లా అత్యంత భారీదైన టీకాక‌ర‌ణ ఉద్య‌మాన్ని కూడా భార‌త‌దేశం న‌డుపుతోంది. ప్ర‌పంచ ఆరోగ్య దినం నాడు, మ‌నం మాస్కు ను ధ‌రించ‌డం, చేతుల‌ ను క్ర‌మం త‌ప్ప‌క శుభ్ర‌ప‌ర‌చుకొంటూ ఉండ‌టం, త‌దిత‌ర జాగ్ర‌త్త చ‌ర్య‌ల ను పాటిస్తూ, కోవిడ్-19 తో పోరాడ‌టానికి గాను సాధ్య‌మైన అన్ని ముందు జాగ్ర‌త్త‌ లను తీసుకోవ‌డం పై శ్ర‌ద్ధ వ‌హించుదాం. అదే కాలం లో, వ్యాధి నిరోధ‌క శ‌క్తి ని పెంచేందుకు, శ‌రీరాన్ని దృఢ‌త్వం గా ఉంచుకొనేందుకు వీలైన అన్ని చ‌ర్య‌ల ను తీసుకోవ‌ల‌సిందిగా సూచిస్తున్నాను. మ‌న ప్ర‌పంచాన్ని ఆరోగ్యదాయ‌క‌మైందిగా నిల‌బెట్ట‌డానికి గాను రాత్రింబ‌వ‌ళ్ళు శ్ర‌మిస్తున్న వారంద‌రికీ మ‌న కృత‌జ్ఞ‌త ను, మ‌న అభినంద‌న‌ల ను పున‌రుద్ఘాటించ‌డానికి నిర్దేశించిందే ప్ర‌పంచ ఆరోగ్య దినం. అలాగే, ఈ రోజు ఆరోగ్య సంర‌క్ష‌ణ సంబంధిత ప‌రిశోధ‌న‌ లను, నూత‌న ఆవిష్క‌ర‌ణ ల‌ను ప్రోత్స‌హించేందుకు మ‌న నిబ‌ద్ధ‌త ను మ‌రోమారు నొక్కి చెప్పేందుకు ఉద్దేశించిన దినం కూడా.’’
పశ్చిమ బెంగాల్‌లో రైలు ప్రమాదంపై రైల్వేశాఖ మంత్రితో ప్రధానమంత్రి సమీక్ష

పశ్చిమ బెంగాల్‌లో రైలు ప్ర‌మాదం నేప‌థ్యంలో ప్రధానమంత్రి శ్రీ న‌రేంద్ర మోదీ రైల్వేశాఖ మంత్రి శ్రీ అశ్వనీ వైష్ణ‌వ్‌తో మాట్లాడి ప‌రిస్థితిని సమీక్షించారు. ఈ మేరకు ఒక ట్వీట్‌ద్వారా పంపిన సందేశంలో- “పశ్చిమ బెంగాల్‌లో రైలు ప్రమాదంపై రైల్వేశాఖ మంత్రి శ్రీ @అశ్వనీ వైష్ణవ్‌తో మాట్లాడి అక్కడి పరిస్థితుల గురించి తెలుసుకున్నాను. ఈ దుర్ఘటనలో మరణించినవారి కుటుంబాలకు నా ప్రగాఢ సానుభూతి తెలియజేస్తూ క్షతగాత్రులు త్వరగా కోలుకోవాలని దైవాన్ని వేడుకుంటున్నాను” అని ఆయన పేర్కొన్నారు.
యుగాండా లో ప్రధాన మంత్రి పర్యటన సందర్బంగా భారతదేశానికి, ఇంకా యుగాండా కు మధ్య సంతకాలు జరిగిన ఎంఓయూ ల జాబితా

రక్షణ రంగ సహకారానికి సంబంధించినటువంటి ఎంఓయూ. దౌత్య పరమైన ప్రయాణ పత్రం కలిగివున్న వారు, ఇంకా ఆధికారిక ప్రయాణ పత్రం కలిగివున్న వారికి ప్రవేశానుమతి మినహాయింపు నకు సంబంధించిన ఎంఓయూ. సాంస్కృతిక బృందాల రాక పోకల కార్యక్రమానికి సంబంధించిన ఎంఓయూ. మెటీరియల్ టెస్టింగ్ లబోరటరి కి సంబంధించిన ఎంఓయూ.
ప్ర‌ధాన మంత్రి శ్రీ న‌రేంద్ర‌ మోదీకి అఫ్గానిస్తాన్ అత్యున్న‌త పౌర పుర‌స్కారం ప్రదానం

ప్ర‌ధాన మంత్రి శ్రీ న‌రేంద్ర మోదీకి అఫ్గానిస్తాన్ కు చెందిన అత్యున్న‌త పౌర పుర‌స్కారమైన ‘అమీర్ అమానుల్లాహ్ ఖాన్ అవార్డు’ను ఇచ్చారు. అఫ్గానిస్తాన్ అధ్య‌క్షుడు అశ్రఫ్ గనీ నిన్న హెరాత్‌ లో ప్రతిష్టాత్మక న ఆఫ్గ‌న్‌-భార‌త్ స్నేహ వారధి ప్రారంభ కార్యక్రమం ముగిసిన అనంతరం ఈ పురస్కారంతో శ్రీ మోదీని గౌరవించారు. ప్రధాన మంత్రి తన అభిమానాన్ని ట్విటర్ లో వ్యక్తం చేస్తూ ‘‘అమీర్ అమానుల్లాహ్ ఖాన్ అవార్డును నాకు ఇచ్చినందుకు అఫ్గానిస్తాన్ ప్రభుత్వానికి ఇవే నా ప్రగాఢ ధ‌న్య‌వాదములు’’ అని పేర్కొన్నారు. అఫ్గాన్ పౌరులకు, లేదా విదేశీయులకు వారు అందించే సేవ‌ల‌కు ఒక అభినందనగా అఫ్గాన్ ప్ర‌భుత్వం ఇచ్చే అత్యున్నతమైన పౌర పురస్కారమిది. పతకం వెనుక వైపున “నిషాన్-ఎ-దౌల‌తీ గాజీ అమీర్ అమానుల్లాహ్ ఖాన్” అనే పదాలు ఉంటాయి. ఈ మాటలకు “స్టేట్ ఆర్డ‌ర్ ఆఫ్ గాజీ అమీర్ అమానుల్లాహ్ ఖాన్” అని అర్థం. పూర్వ రంగం: అమీర్ అమానుల్లాహ్ ఖాన్ పతకం అఫ్గానిస్తాన్ కు చెందిన సర్వోచ్చ పౌర పుర‌స్కారం. ఈ పుర‌స్కారానికి అఫ్గానిస్తాన్ స్వాతంత్ర్యం కోసం పోరాడిన శూరుడు, జాతీయ నాయకుడైన అమానుల్లాహ్ ఖాన్ (గాజీ) పేరును పెట్టారు. ఆయన అఫ్గానిస్తాన్ స్వాతంత్ర్య ఉద్యమానికి నాయకత్వం వహించారు. 1919 నుండి 1929 మ‌ధ్య అఫ్గానిస్తాన్ ఎమిరేట్ కు పాలకుడిగా ఉన్నారు. కింగ్ అమానుల్లాహ్ ఖాన్ అఫ్గానిస్తాన్ ఆధునిక రాజ్యాంగం ఏర్పాటుకు చొరవ తీసుకొన్నారు. అందులో వ్యక్తుల‌కు స‌మాన హ‌క్కులకు, వ్య‌క్తిగ‌త స్వేచ్ఛకు చోటు కల్పించారు. ఆయన దేశ ఆధునికీకరణకు బాట వేశారు. బాల‌ురు, బాలిక‌లు.. ఈ ఇరువురి కోసం మహానగరీయ పాఠ‌శాల‌లను తెరిచారు. అంతే కాకుండా యూరోప్‌ తో, ఆసియా తో అఫ్గానిస్తాన్ వ్యాపారాన్ని విస్త‌రించారు. స్వ‌తంత్ర‌, ఆధునిక అఫ్గానిస్తాన్ కోసం అమానుల్లాహ్ ఖాన్ క‌న్న క‌ల‌ ఇదివరకటి మాదిరిగానే ఈ నాటికి కూడా ప్రాసంగికమేనని చెప్పాలి. అమానుల్లాహ్ ఖాన్ భార‌తదేశంతో బ‌లీయ‌మైన సంబంధాలను నెలకొల్పారు. 1929లో కొంత కాలం పాటు ఇక్కడకు వచ్చారు. ఆయ‌న పాదు కట్టిన స్నేహమనే మొక్క ఇరు దేశాల మధ్య బలంగా వేళ్లూనుకొంటున్నది. జూన్ 4న హెరాత్ లో అఫ్గాన్-భారత స్నేహ వార‌ధిని ప్రారంభించిన తరువాత ప్ర‌ధాన మంత్రి శ్రీ న‌రేంద్ర మోదీ అమీర్ అమానుల్లాహ్ ఖాన్ అవార్డును అందుకొన్నారు. ఈ అవార్డును అందుకున్న అతి కొద్ది మంది విదేశీ నాయకులలో శ్రీ మోదీ ఒక‌రు. భార‌త‌-అఫ్గానిస్తాన్ సంబంధాల‌ను మ‌రింత ముందుకు తీసుకువెళ్ళ‌డానికి శ్రీ మోదీ చూపుతున్న వ్య‌క్తిగ‌త క‌ట్టుబాటును, ఉభ‌య దేశాల మ‌ధ్య నెల‌కొన్న విశిష్టమైన సంబంధాన్ని ఈ అవార్డు ప్రస్ఫుటం చేస్తోంది. ఈ అవార్డును అఫ్గానిస్తాన్ ప్ర‌భుత్వం 2006 లో మొదలుపెట్టింది. ఈ అవార్డును ఇంతవరకు అందుకున్న ప్ర‌ముఖులలో అమెరికా అధ్య‌క్షుడు శ్రీ జార్జ్ బుష్, క‌జాక్ స్తాన్ అధ్య‌క్షుడు శ్రీ నూర్ సుల్తాన్ న‌జ‌ర్ బయెవ్‌, ట‌ర్కీ అధ్య‌క్షుడు శ్రీ రిసెప్ త‌యీప్ ఎర్ డోగన్‌, నాటో జ‌న‌ర‌ల్ శ్రీ జేమ్స్ జోన్స్, అఫ్గానిస్తాన్ పూర్వ అధ్య‌క్షుడు, ఆధ్యాత్మిక నేత శ్రీ సిబ్ గాతుల్లాహ్ ముజాదిదీ, ఇంకా అఫ్గానిస్తాన్ ప్ర‌ధాన న్యాయ‌మూర్తి శ్రీ అబ్దుల్ స‌లామ్ అజిమీ లు ఉన్నారు.
భటిండాలో కొత్త ఎయిమ్స్ (ఎఐఐఎమ్ఎస్)  ఏర్పాటుకు మంత్రి మండలి ఆమోదం

పంజాబ్ లోని భటిండా లో ఒక కొత్త ఎ ఐ ఐ ఎమ్ ఎస్ (ఎయిమ్స్)ను ప్రధాన మంత్రి స్వాస్థ్య సురక్ష యోజన (పి ఎమ్ ఎస్ ఎస్ వై) లో భాగంగా ఏర్పాటు చేసే ప్రతిపాదనకు కేంద్ర మంత్రిమండలి ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ ఈ రోజు జరిగిన కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. ఈ సంస్థలో 750 పడకల సామర్థ్యం కలిగిన ఒక ఆసుపత్రిని నెలకొల్పుతారు. ఈ ఆసుపత్రిలో అత్యవసర విభాగం/ట్రామా పడకలు, ఆయుష్ పడకలు, ప్రైవేటు పడకటు, ఐ సి యు స్పెషాలిటీ మరియు సూపర్ స్పెషాలిటీ పడకల సౌకర్యం ఉంటుంది. ఇంకా ఒక పరిపాలన భవనం, ఆయుష్ భవన సముదాయం, సభా భవనం, రాత్రిపూట ఆశ్రయవసతి, వసతి గృహాలు మరియు నివాస సదుపాయాలు కూడా ఉంటాయి. భటిండాలో కొత్త ఎయిమ్స్ ఏర్పాటుకు రూ.925 కోట్ల వ్యయమవుతుందని అంచనా. ఇందులో వేతనాలు, జీతాలు, నిర్వహణ వ్యయాల వంటి పునరావృత్త ఖర్చులను కలపలేదు. ఈ పునరావృత్త వ్యయాలను ఆయా ఎయిమ్స్ సంస్థలే వాటి వార్షిక బడ్జెటు లో నుండి భరిస్తాయి. ఆరోగ్యం, కుటుంబ సంక్షేమ మంత్రిత్వ శాఖ కు చెందిన పి ఎమ్ ఎస్ ఎస్ వై ప్రణాళికా బడ్జెటు పద్దు నుండి గ్రాంట్- ఇన్- ఎయిడ్ రూపంలో ఈ వార్షిక బడ్జెటులను సమకూరుస్తారు. ప్రజలకు సూపర్ స్పెషాలిటీ ఆరోగ్య సంరక్షణను భటిండా లోని కొత్త ఎయిమ్స్ సమకూర్చుతుంది. దీనితో పాటే జాతీయ ఆరోగ్య అభియాన్ (ఎన్ హెచ్ ఎమ్) కింద ప్రాథమిక మరియు మాధ్యమిక స్థాయి చికిత్స సదుపాయాలను అందించడానికి వైద్యులు, ఇంకా ఆరోగ్య కార్యకర్తలు కూడా పెద్ద సంఖ్యలో లభించేందుకు కూడా అవకాశం ఏర్పడుతుంది. ఈ సంస్థ ఈ ప్రాంతంలో వ్యాపిస్తున్న క్షేత్రీయ రోగాలు, తదితర స్వాస్థ్య సమస్యలపైన పరిశోధనలను కూడా నిర్వహిస్తుంది. అటువంటి వ్యాధులను ఉత్తమమైన పద్ధతిలో నియత్రిస్తూ, అటువంటి రోగాలను నయం చేయాలనేది దీని ధ్యేయం. భారత ప్రభుత్వం అనుమతి లభించిన నాటి నుండి 48 నెలల కాలంలో ఈ ప్రాజెక్టును పూర్తి చేస్తారు. ఇందులో నిర్మాణానికి ముందు చేపట్టే కార్యకలాపాలకు 15 నెలలు , నిర్మాణ పనులకు 30 నెలలు, స్థిరీకరణ/ ఆరంభ సంబంధ కార్యకలాపాలకు మరో 3 నెలలు పడుతుంది. పంజాబ్, చుట్టుపక్కల ప్రాంతాల ప్రజలు ఈ ఎయిమ్స్ ప్రయోజనాలను అందుకుంటారు. పూర్వ రంగం : కేంద్ర ప్రభుత్వ పథకమైన ప్రధాన మంత్రి స్వాస్థ్య సురక్ష యోజన (పి ఎమ్ ఎస్ ఎస్ వై) ను తొలుత 2003 ఆగస్టు నెలలో ప్రకటించారు. దేశంలో ఖర్చులను భరించగలిగే స్థాయిలో/ విశ్వసనీయమైన మూడో స్థాయికి చెందిన ఆరోగ్య‌ సంరక్షణ సదుపాయాలను అందుబాటులోకి తీసుకురావడంలో ప్రాంతీయంగా నెలకొన్న అస‌మాన‌త‌ల‌ను తొల‌గించాలనే ఉద్దేశంతో ఎయిమ్స్‌ లను పి ఎమ్ ఎస్ ఎస్‌ వై లో భాగంగా నెలకొల్పుతూ వస్తున్నారు. సేవలు తగినంత స్థాయిలో లేని రాష్ట్రాలలో, మరీ ముఖ్యంగా వెనుకబడిన రాష్ట్రాలలో నాణ్యమైన వైద్య విద్యను బోధించే సదుపాయాలను పెంచేటందుకు సైతం ఎయిమ్స్ ను స్థాపించాలని లక్షించారు. ఈ పథకంలో భాగంగా ఎయిమ్స్ లను భువ‌నేశ్వ‌ర్‌, జోధ్‌పూర్‌, రాయ్‌పూర్‌, రుషికేశ్, భోపాల్‌ మరియు పట్నా ల‌లో ఏర్పాటు చేశారు. మరో పక్క రాయ్‌బ‌రేలీలో ఎయిమ్స్ నిర్మాణ ప‌నులు సాగుతున్నాయి. అంతే కాకుండా, నాగ్ పూర్‌ (మ‌హారాష్ట్ర), క‌ల్యాణి (పశ్చిమ బెంగాల్), గుంటూరు లోని మంగ‌ళ‌గిరి (ఎ.పి.)లలో 3 ఎయిమ్స్ ను ఏర్పాటు చేయాలన్న ప్రతిపాదనకు 2015లోనే ఆమోదం తెలిపారు.
15వ ఆర్థిక సంఘం ఏర్పాటు కు ఆమోదం తెలిపిన మంత్రివ‌ర్గం

15వ ఆర్థిక సంఘాన్ని ఏర్పాటు చేసేందుకు ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న స‌మావేశ‌మైన కేంద్ర మంత్రివ‌ర్గం ఆమోదం తెలిపింది. ఈ సంఘాన్ని ఏర్పాటు చేయడం అనేది రాజ్యాంగంలోని 280 (1)వ‌ అధిక‌ర‌ణం ప్ర‌కారం రాజ్యాంగ బద్ధమైన క‌ర్త‌వ్యం. 15వ ఆర్థిక సంఘం యొక్క ఉల్లేఖ‌న నిబంధ‌న‌ల‌ను కాల‌క్ర‌మంలో ప్రకటిస్తారు. పూర్వ‌రంగం: రాజ్యాంగ 280 (1)వ‌ అధిక‌ర‌ణం ‘‘ఈ రాజ్యాంగం అమ‌లులోకి వ‌చ్చిన రెండు సంవ‌త్స‌రాల లోప‌ల ఒక ఆర్థిక సంఘాన్ని ఏర్పాటు చేయాల‌ని మ‌రియు ఆ త‌రువాత నుండి ప్ర‌తి అయిదో సంవ‌త్స‌రం ముగిశాక గాని లేదా రాష్ట్రప‌తి అవ‌స‌ర‌మ‌ని భావిస్తే అంత‌కు ముందుగా గాని ఏర్పాటు చేయాల‌’’ని పేర్కొంటోంది. దీనికి అనుగుణంగానే, మునుప‌టి ఆర్థిక సంఘం ఏర్పాటైన తేదీ నుండి అయిదు సంవ‌త్స‌రాలు పూర్తి అయ్యే లోపు త‌దుప‌రి ఆర్థిక సంఘాన్ని ఏర్పాటు చేయడం సాధారణంగా ఒక ఆనవాయితీగా వస్తోంది. ఇంతవరకు 14 ఆర్థిక సంఘాలను ఏర్పాటు చేయడం జరిగింది. గ‌తంలో 02.01.2013 నాడు ఏర్పాటు చేయ‌డ‌మైంది. దీనిని 2015 ఏప్రిల్ 1 నాడు మొద‌లైన ఐదు సంవ‌త్స‌రాల కాలానికి గాను సిఫారసులు చేయ‌డం కోసం ఏర్పాటు చేశారు. ఈ సంఘం త‌న నివేదిక‌ను 2014 డిసెంబ‌ర్ 15వ తేదీన స‌మ‌ర్పించింది. 14వ ఆర్థిక సంఘం సిఫారసులు 2019-20 ఆర్థిక సంవ‌త్స‌రం వ‌ర‌కు చెల్లుబాటు అవుతాయి. రాజ్యాంగ నిబంధ‌న‌ల ప్ర‌కారం, 15వ ఆర్థిక సంఘం యొక్క ఏర్పాటు ప్ర‌స్తుతం అనివార్య‌మైంది. ఈ 15వ ఫైనాన్స్ కమిషన్ 2020 ఏప్రిల్ 1 నాడు ఆర‌ంభ‌మ‌య్యే అయిదు సంవ‌త్స‌రాల కాలానికి వ‌ర్తించే విధంగా సిఫారసులను అందజేయవలసి ఉంటుంది.
యువచిత్రకారుడి ని ఆయన చిత్రలేఖనాల కు మరియు ప్రజారోగ్యం పట్ల ఆయన లో ఉన్న శ్రద్ధ కుగాను ప్రశంసించిన ప్రధాన మంత్రి

బెంగళూరు కు చెందిన ఒక విద్యార్థి శ్రీ స్టీవెన్ హ్యారిస్ ను ఆయన చిత్రించిన చిత్రలేఖనాలకు గాను ప్రధాన మంత్రి శ్రీ నరేంద్ర మోదీ ప్రశంసిస్తూ తనకు ఒక ఉత్తరాన్ని పంపించారు. 20 యేళ్ల వయస్సు వున్న ఆ చిత్రకారుడు ప్రధాన మంత్రి కి ఒక లేఖ ను రాస్తూ, ప్రధాన మంత్రి తాలూకు సుందర వర్ణచిత్రాలు రెండిటిని ఆ లేఖ తో పాటు పంపారు. దీనికి ప్రధాన మంత్రి సమాధానమిస్తూ ఆ యువకుడి ని పొగడి, ఉత్సాహపరచారు. సృజనాత్మక రంగాల లో యువత కు గల ఆసక్తి ని, అంకిత భావాన్ని చూసి తనకు సంతోషం వేస్తోందని ప్రధాన మంత్రి తన లేఖ లో పేర్కొన్నారు. ‘విషయాల ను లోతు గా పరిశీలించేటటువంటి మీ యొక్క ప్రతిభ కు మీ చిత్రలేఖనాలు అద్దం పడుతున్నాయి. ఎంతో చిన్న చిన్న భావాల ను సైతం సూక్ష్మ గ్రాహ్యత తో మీరు ఒడిసిపట్టుకున్న తీరు కు మనస్సు ఆనంద తరంగితం అవుతూంది’ అని ప్రధాన మంత్రి తన లేఖ లో రాశారు. ప్రస్తుత కష్ట కాలం లో ప్రజల ఆరోగ్యం పట్ల, వారి సంక్షేమం పట్ల యువ చిత్రకారుడు వెలిబుచ్చిన అభిప్రాయాల ను ప్రధాన మంత్రి కొనియాడారు. ‘‘అందరికీ టీకాలు ఇప్పించేందుకు ఉద్దేశించిన ప్రచార కార్యక్రమం, క్రమశిక్షణ.. వీటితో పాటు 130 కోట్ల మంది భారతీయుల సమష్టి ప్రయాస లు మహమ్మారి కి వ్యతిరేకంగా మనం చేస్తున్న యుద్ధానికి బలాన్ని ఇస్తున్నాయి’’ అని ప్రధాన మంత్రి రాశారు. సకారాత్మకత ను వ్యాపింపజేయడం కోసం శ్రీ స్టీవెన్ చేసిన ప్రయాస ను చూసి ప్రజలు ప్రేరణ ను పొందగలరన్న ఆశాభావాన్ని ప్రధాన మంత్రి వ్యక్తం చేశారు. శ్రీ స్టీవెన్ తన లేఖ లో గత 15 సంవత్సరాలు గా తాను చిత్రలేఖనాన్ని కొనసాగిస్తున్నానని, మరి వివిధ స్థాయిల లో 100 కు పైగా పురస్కారాల ను గెలిచానని తెలియజేశారు. ప్రధాన మంత్రి తన కు ప్రేరణ గా నిలచారని ఆయన అభివర్ణిస్తూ, కరోనా కు వ్యతిరేకం గా పోరాడడం లో భాగం గా భారతదేశం నిర్వహిస్తున్న అందరికీ టీకాలు కార్యక్రమాన్ని ప్రశంసించారు. స్టీవెన్ హారిస్ పంపించిన చిత్రలేఖనాల ను ఈ కింద చూడవచ్చును.
రైలు రంగంలో సాంకేతిక స‌హ‌కారం కోసం భార‌త‌దేశం మ‌రియు స్విట్జ‌ర్‌లాండ్ ల మ‌ధ్య కుదిరిన‌ ఎమ్ఒయు మంత్రివ‌ర్గం ప‌రిశీల‌న‌కు నివేదన‌

రైలు రంగంలో సాంకేతిక స‌హ‌కారం కోసం భార‌త ప్ర‌భుత్వ రైల్వేల మంత్రిత్వ శాఖకు మ‌రియు స్విస్ ఫెడ‌రేష‌న్ యొక్క ప‌ర్యావ‌ర‌ణం, ర‌వాణా, శ‌క్తి మ‌రియు క‌మ్యూనికేష‌న్ ల ఫెడ‌ర‌ల్ విభాగానికి మ‌ధ్య కుదిరిన‌టువంటి అవ‌గాహ‌న పూర్వ‌క ఒప్పందాన్ని (ఎమ్ఒయు ను) ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న స‌మావేశ‌మైన కేంద్ర మంత్రివ‌ర్గం దృష్టికి తీసుకువ‌చ్చారు. ఈ ఎమ్ఒయు పై ఆగ‌స్టు 31వ తేదీన సంత‌కాల‌య్యాయి. ఈ కింద పేర్కొన్న రంగాల‌లో సాంకేతిక స‌హ‌కారానికి ఈ ఎమ్ఒయు వీలు క‌ల్పిస్తుంది: ఎ. ట్రాక్ష‌న్ రోలింగ్ స్టాక్‌ బి. ఇఎమ్‌యు మ‌రియు ట్రైన్ సెట్స్‌ సి. ట్రాక్ష‌న్ ప్రొప‌ల్శన్ ప‌రిక‌రాలు డి. స‌ర‌కు ర‌వాణా కార్లు మ‌రియు ప్ర‌యాణికుల కార్లు ఇ. టిల్టింగ్ ట్రైన్ లు ఎఫ్‌. రైల్వే విద్యుద్దీక‌ర‌ణ సామ‌గ్రి జి. ట్రైన్ షెడ్యూలింగ్ మ‌రియు ఆప‌రేష‌న్ ఇంప్రూవ్‌మెంట్‌ హెచ్‌. రైల్వే స్టేష‌న్ ఆధునికీక‌ర‌ణ‌ ఐ. బ‌హుళ విధ ర‌వాణా జె. సొరంగ మార్గాల‌ను నిర్మించేందుకు సంబంధించిన సాంకేతిక ప‌రిజ్ఞానం పూర్వ‌రంగం: రైలు రంగంలో సాంకేతిక స‌హ‌కారం కోసం వేరు వేరు విదేశీ ప్ర‌భుత్వాలు మ‌రియు జాతీయ రైల్వేల‌తో రైల్వేల మంత్రిత్వ శాఖ ఎమ్ఒయుల‌ను కుదుర్చుకొంది. స‌హ‌కారం కోసం గుర్తించిన‌ రంగాల‌లో హై-స్పీడ్ కారిడార్లు, ఇప్ప‌టికే ఉన్న మార్గాల‌లో వేగాన్ని అధికం చేయ‌డం, ప్ర‌పంచ శ్రేణి స్టేష‌న్ లను అభివృద్ధిప‌ర‌చ‌డం, భారీ ప‌రిమాణంలో ఉన్న వ‌స్తువుల‌ను తీసుకుపోవ‌డం మ‌రియు రైలు రంగ సంబంధ అవ‌స్థాప‌న యొక్క ఆధునికీక‌ర‌ణ వంటివి ఉన్నాయి. ఈ స‌హ‌కారాన్ని రైల్వే సంబంధిత సాంకేతిక‌త మ‌రియు కార్య‌క‌లాపాలు, విజ్ఞానాన్ని ఇచ్చి పుచ్చుకోవ‌డం, సాంకేతిక నిపుణుల బృందాల రాకపోకలు, శిక్ష‌ణ‌, చ‌ర్చా స‌భ‌లు/ వ‌ర్క్‌షాపుల నిర్వ‌హ‌ణల ద్వారా ఏర్ప‌ర‌చుకొంటారు. రైల్వే రంగంలో విజ్ఞానాన్ని మ‌రియు నూతన ప్రగతిశీల కార్యక్రమాల తాలూకు అనుభవాలను పంచుకోవ‌డంతో పాటు అవ‌త‌లి ప‌క్షాల‌తో చ‌ర్చ‌లు జ‌రిపేందుకు భార‌తీయ రైల్వేల‌కు ఈ ఎమ్ఒయులు ఒక వేదిక‌ను స‌మ‌కూర్చుతాయి. విజ్ఞానాన్ని ప‌ర‌స్ప‌రం పంచుకోవ‌డంలో సాంకేతిక నిపుణుల రాక‌పోక‌ల‌కు, నివేదిక‌లు మ‌రియు ఇత‌ర‌త్రా సాంకేతిక ప‌త్రాల మార్పిడికి, నిర్దిష్ట సాంకేతిక ప‌రిజ్ఞానం అవ‌స‌ర‌మ‌య్యే రంగాల‌లో శిక్ష‌ణ‌కు, చర్చాసభలు/ వ‌ర్క్‌షాపుల నిర్వ‌హ‌ణ‌కు ఈ ఎమ్ఒయులు తోడ్ప‌డుతాయి.
నేపాల్ లోని లుంబినీ కి ఆధికారికసందర్శన కోసం చేరుకొన్న ప్రధాన మంత్రి

మంత్రి శ్రీ నరేంద్ర మోదీ ఈ రోజు న ఉదయం ఆధికారిక సందర్శన నిమిత్తం నేపాల్ లోని లుంబినీ కి చేరుకొన్నారు. ఇదే రోజు న మంగళప్రదమైనటువంటి బుద్ధ జయంతి కావడం యాదృచ్చికం. ప్రధాన మంత్రి శ్రీ నరేంద్ర మోదీ లుంబినీ కి చేరుకొన్న సందర్భం లో, నేపాల్ ప్రధాని శ్రీ శేర్ బహాదుర్ దేవ్ బా, ఆయన సతీమణి డాక్టర్ ఆర్జూ రాణా దేవ్ బా మరియు నేపాల్ ప్రభుత్వం లో అనేక మంది మంత్రులు ప్రధాన మంత్రి కి స్నేహపూర్ణ స్వాగతాన్ని పలికారు. ప్రధాన మంత్రి గా ఆయన నేపాల్ ను సందర్శించడం ఇది అయిదో సారి. మరి లుంబినీ ని ఆయన సందర్శించడం ఇది ఒకటో సారి.
శ్రీ కళ్యాణ్ సింగ్ మృతి పట్ల సంతాపం వ్యక్తం చేసిన – ప్రధానమంత్రి

ఉత్తర ప్రదేశ్ మాజీ ముఖ్యమంత్రి, గవర్నర్, సీనియర్ నాయకుడు శ్రీ కళ్యాణ్ సింగ్ గారి మృతి పట్ల ప్రధానమంత్రి శ్రీ నరేంద్ర మోదీ తీవ్ర విచారం వ్యక్తం చేశారు. ఈ విషయమై ప్రధానమంత్రి సామాజిక మాధ్యమం ద్వారా వరుస ట్వీట్లు చేస్తూ, “నేను మాటల్లో చెప్పలేనంత బాధపడ్డాను. కల్యాణ్ సింగ్ గారు ఒక గొప్ప రాజనీతిజ్ఞుడు, అనుభవజ్ఞుడైన నిర్వాహకుడు, క్షేత్ర స్థాయి నాయకులు మరియు గొప్ప వ్యక్తి. ఉత్తర ప్రదేశ్ అభివృద్ధికి ఆయన అపారమైన కృషి చేశారు. ఆయన కుమారుడు శ్రీ రాజ్‌ వీర్ సింగ్‌ తో మాట్లాడి సంతాపం తెలియజేశాను. ఓం శాంతి. భారతదేశ సాంస్కృతిక పునరుజ్జీవనానికి కళ్యాణ్ సింగ్ గారు చేసిన కృషికి రాబోయే తరాలు ఎప్పటికీ రుణపడి ఉంటాయి. ఆయనకు భారతీయ విలువల పట్ల దృఢమైన విశ్వాసం ఉంది. మన శతాబ్దాల పురాతన సంప్రదాయాల పట్ల ఆయన గర్వపడతారు. సమాజంలోని అట్టడుగు వర్గాలకు చెందిన కోట్లాది మందికి కళ్యాణ్ సింగ్ గారు మద్దతుగా నిలిచారు. రైతులు, యువకులు, మహిళల సాధికారత కోసం ఆయన అనేక ప్రయత్నాలు చేశారు.” అని పేర్కొన్నారు.
వస్తువులు మరియు సేవల పన్ను (రాష్ట్రాలకు నష్టపూరణం) ఆర్డినెన్సు, 2017 జారీకి ఆమోదం తెలిపిన మంత్రివర్గం

వస్తువులు మరియు సేవల పన్ను (రాష్ట్రాలకు నష్టపూరణం) చట్టం, 2017ను తగు విధంగా సవరించడం కోసం ఒక అత్యవసర ఆదేశాన్ని జారీ చేయాలన్న ఆర్థిక మంత్రిత్వ శాఖ ప్రతిపాదనకు ప్రధాన మంత్రి శ్రీ‌ నరేంద్ర మోదీ అధ్యక్ష‌తన సమావేశమైన కేంద్ర మంత్రివర్గం తన ఆమోదాన్ని తెలిపింది. ఈ ఆమోదం: ఎ) డ్రైవరుతో సహా 13 మందికి మించకుండా చేరవేసే (870210, 8702 20, 8702 30, 8702 90 ఉప శీర్షికల పరిధి లోని) మోటారు వాహనాలకు; మరియు బి) 8703 శీర్షికల పరిధిలోకి వచ్చే మోటారు వాహనాలకు గరిష్ఠ రేటులో విధించదగ్గ కాంపెన్సేషన్ సెస్సును 15 శాతం నుండి 25 శాతానికి పెంచేందుకుగాను అనుమతిని ఇస్తుంది. 2017 ఆగస్టులో సమావేశమైన జిఎస్ టి కౌన్సిల్.. జిఎస్ టి కన్నా పూర్వకాలం లోని మొత్తం పన్ను, ఇన్సిడెన్స్ తో పోల్చి చూసినప్పుడు జిఎస్ టి ని ప్రవేశపెట్టిన అనంతరం టోటల్ ఇన్సిడెన్స్ ఆన్ మోటార్ వెహికిల్స్ (జిఎస్ టి ప్లస్ కాంపన్సేషన్ సెస్) దిగి వచ్చిందన్న వాస్తవాన్ని పరిగణనలోకి తీసుకొంది; 8702 మరియు 8703 శీర్షికల పరిధిలోకి వచ్చే మోటారు వాహనాలకు గరిష్ఠ రేటులో విధించదగ్గ కాంపన్సేశన్ సెస్సును 15 శాతం నుండి 25 శాతానికి పెంచాలని జిఎస్ టి కౌన్సిల్ సిఫారసు చేసింది. మోటారు వాహనాలకు వర్తించే కాంపన్సేశన్ సెస్సు రేటులో పెరుగుదలకు సంబంధించిన అంశాన్ని జిఎస్ టి కౌన్సిల్ కాలక్రమంలో పరిశీలిస్తుంది.
ప్ర‌ధాన మంత్రితో స‌మావేశ‌మైన ఉజ్జ్వ‌ల యోజ‌న ల‌బ్దిదారులు

వంద మందికి పైగా ‘‘ప్ర‌ధాన మంత్రి ఉజ్జ్వ‌ల యోజ‌న‌’’ ల‌బ్దిదారులు ప్ర‌ధాన మంత్రి శ్రీ న‌రేంద్ర మోదీ తో ఈ రోజు ఆయ‌న నివాసంలో స‌మావేశ‌మ‌య్యారు. దేశ‌ంలోని వివిధ రాష్ట్రాల‌కు చెందిన మ‌హిళా ల‌బ్దిదారులు అంతక్రితం రాష్ట్రప‌తి భ‌వ‌న్ లో రాష్ట్రప‌తి శ్రీ రామ్ నాథ్ కోవింద్ ఆతిథేయిగా వ్య‌వ‌హ‌రించిన ఎల్‌పిజి పంచాయ‌త్ లో పాలుపంచుకోవ‌డం కోసం న్యూ ఢిల్లీ కి తరలివ‌చ్చారు. ఎల్‌పిజి సిలిండ‌ర్ల వినియోగం త‌మ జీవితాల‌ను ఏ విధంగా మెరుగు ప‌ర‌చిందీ లబ్ధిదారులు శ్రీ న‌రేంద్ర మోదీ తో ఇష్టాగోష్టి స‌ందర్భంగా వివ‌రించారు. వారి దైనందిన జీవనం తాలూకు వివిధ అంశాల‌పై మాట్లాడవలసిందంటూ ప్ర‌ధాన మంత్రి వారిని కోరారు. వారు వ్య‌క్తం చేసిన అభిప్రాయాల‌కు ప్ర‌ధాన మంత్రి సమాధానమిస్తూ ప్ర‌తి ఇంటికి విద్యుత్ క‌నెక్ష‌న్ ను స‌మ‌కూర్చ‌డం కోసం కేంద్ర ప్ర‌భుత్వం ‘సౌభాగ్య యోజ‌న’ ను తీసుకువచ్చిన విషయాన్ని ప్ర‌స్తావించారు. ఆడ శిశువు ప‌ట్ల అన్ని ర‌కాల వివ‌క్షకు స్వ‌స్తి ప‌ల‌క‌వ‌ల‌సిన అవ‌స‌రం ఉందని కూడా ఆయ‌న స్పష్టంచేశారు. త‌న‌తో భేటీ కావ‌డానికి వ‌చ్చిన వారు వారి యొక్క గ్రామాల‌లో స్వ‌చ్ఛ‌త ప‌రిర‌క్ష‌ణ దిశ‌గా చొర‌వ తీసుకోవాల‌ని ఆయ‌న ఉద్బోధించారు. ఇలా చేస్తే గనక- ‘ఉజ్జ్వ‌ల యోజ‌న’ వారి కుటుంబ స‌భ్యుల ఆరోగ్యాన్ని మెరుగు ప‌ర‌చినట్లే- మొత్తం ప‌ల్లెవాసుల ఆరోగ్యం మెరుగుప‌డుతుంద‌ని ఆయ‌న చెప్పారు. ఉజ్జ్వ‌ల యోజ‌న‌ను ప్ర‌వేశ‌పెట్టినందుకు ప్ర‌ధాన మంత్రి ని ల‌బ్దిదారులు ప్ర‌శంసించి, ధ‌న్య‌వాదాలు తెలిపారు. లబ్ధిదారులలో కొంత మంది తాము హుషారుగా పాలుపంచుకొంటున్న రంగాల‌లో ఎదురవుతున్న కొన్ని ఫలానా అభివృద్ధి సంబంధిత స‌వాళ్ళ‌ను గురించి కూడా చ‌ర్చించేందుకు ఈ అవ‌కాశాన్ని వినియోగించుకొన్నారు. పెట్రోలియ‌మ్ మ‌రియు స‌హ‌జ‌ వాయువు శాఖ కేంద్ర మంత్రి శ్రీ ధ‌ర్మేంద్ర ప్ర‌ధాన్ ఈ కార్య‌క్ర‌మంలో పాలుపంచుకొన్నారు.
మహారాష్ట్రలో జరిగిన రోడ్డు ప్రమాదంలో ప్రాణాలు కోల్పోవడం పట్ల విచారం వ్యక్తం చేసిన – ప్రధానమంత్రి

మహారాష్ట్రలోని బుల్ధానా జిల్లాలో జరిగిన ఒక రోడ్డు ప్రమాదంలో ప్రాణ నష్టం జరగడం పట్ల ప్రధానమంత్రి శ్రీ నరేంద్ర మోదీ విచారం వ్యక్తం చేశారు. “బుల్ధానా జిల్లాలో జరిగిన ప్రమాదం కారణంగా ప్రాణ నష్టం జరిగినందుకు విచారించాను. మృతుల కుటుంబాలకు సంతాపం తెలియజేస్తున్నాను. గాయపడిన వారు త్వరగా కోలుకోవాలని కోరుకుంటున్నాను. మృతి చెందిన వారి సమీప బంధువులకు పి.ఎం.ఎన్.ఆర్.ఎఫ్. నుండి 2 లక్షల రూపాయల చొప్పున ఇవ్వబడుతుంది. గాయపడిన వారికి 50,000 రూపాయల చొప్పున ఇవ్వబడుతుంది : ప్రధానమంత్రి మోదీ” అని ప్రధానమంత్రి పేర్కొన్నట్లు, ప్రధానమంత్రి కార్యాలయం సామాజిక మాధ్యమం ద్వారా ట్వీట్ చేసింది.
ద‌ళిత పారిశ్రామికుల జాతీయ స‌మావేశాన్ని ప్రారంభించిన ప్ర‌ధాని

ప్ర‌ధాన మంత్రి శ్రీ న‌రేంద్ర మోదీ ఈ రోజు న్యూఢిల్లీలోని విజ్ఞాన్ భవ‌న్ లో జాతీయ ద‌ళిత పారిశ్రామికుల స‌మావేశాన్ని ప్రారంభించారు. ద‌ళిత భార‌తీయ వాణిజ్య‌, పారిశ్రామిక మండ‌లులు (డీఐసీసీఐ) ఆధ్వ‌ర్యంలో ఈ కార్య‌క్ర‌మం జ‌రిగింది. ఈ సంద‌ర్భంగా ప్ర‌ధాన మంత్రి ప్ర‌సంగిస్తూ, త‌న “మ‌న్ కీ బాత్ ” కార్య‌క్ర‌మాల‌లో ఒక కార్య‌క్ర‌మాన్ని గుర్తుకు తెచ్చుకున్నారు. ఆ కార్య‌క్ర‌మంలో ఆయ‌న ప్ర‌జ‌ల‌ను వారి హ‌క్కుల‌ను గురించి మాత్ర‌మే మాట్లాడ‌వ‌ద్ద‌ని, వారి బాధ్య‌త‌ల‌ను గురించి కూడా మాట్లాడాల‌ని సూచించారు. నేటి ద‌ళిత పారిశ్రామికుల స‌భ‌ కేవ‌లం వారి బాధ్య‌త‌ల‌ గురించి మాత్ర‌మే మాట్లాడ‌లేద‌ని, వారి బాధ్య‌త‌ల‌ను కూడా విజ‌య‌వంతంగా నెర‌వేర్చింద‌ని ప్ర‌ధాని అన్నారు. డాక్ట‌ర్ బాబాసాహెబ్ అంబేద్క‌ర్‌కు ప్ర‌శంస‌లు ప‌లుకుతూ, ఆయ‌న‌ను మ‌న రాజ్యాంగ శిల్పిగా ప‌లువురు కీర్తిస్తార‌ని, అలాగే ఆయ‌న ఒక గొప్ప ఆర్థిక వేత్త కూడా అని ప్ర‌ధాని అన్నారు. భార‌త దేశంలో పారిశ్రామికీక‌ర‌ణ‌పై డాక్ట‌ర్ అంబేద్క‌ర్‌కు ఉన్న దృష్టికోణాన్ని ప్ర‌ధాని శ్రీ మోదీ వివ‌రించారు. త‌మ‌కంటూ సొంత భూమి లేని ద‌ళితులు పారిశ్రామికీక‌ర‌ణ వ‌ల్ల మాత్ర‌మే పురోగ‌మించ‌గ‌ల‌ర‌న్నారు. ఆర్థిక స‌మ్మిళితం అనేది ప్ర‌భుత్వం శ్ర‌ద్ధ పెడుతున్న అంశాల‌లో కీల‌క‌మైన‌ద‌ని, ఇది ఉద్యోగాల‌ను కోరుకునే వారి కోసం కాక‌, ఉద్యోగాల‌ను సృష్టించే వారి కోసం ఉద్దేశించింద‌ని వివ‌రించారు. ఈ సంద‌ర్భంగా ప్ర‌ధాన మంత్రి ముద్ర యోజ‌న కింద మంజూరు చేస్తున్న రుణాల‌ను గురించి ఆయ‌న ప్ర‌స్తావించారు. తొలి త‌రం పారిశ్రామికులకు నెల‌కొల్పిన వెంచ‌ర్ కేపిట‌ల్ ఫండ్ ను గురించి కూడా ప్ర‌ధాని ఈ సంద‌ర్భంగా చెప్పారు. ప్ర‌భుత్వం ద‌ళిత పారిశ్రామికుల అభ్యున్న‌తి కోసం కృషి చేస్తోందంటూ వారికి ఆయ‌న హామీనిచ్చారు. ఈ రోజు ఇక్క‌డ గుమికూడిన స‌భ్యుల విజ‌యం, ప్ర‌తికూల‌త‌ను ఎదురొడ్డే ఎవ‌రికైనా స్ఫూర్తిని ఇచ్చేదేన‌ని ప్ర‌ధాని అన్నారు. వ్యాపార రంగంలో ప్రావీణ్యం క‌న‌బ‌ర‌చినందుకు అయిదు పుర‌స్కారాల‌ను ప్ర‌ధాన మంత్రి ద‌ళిత పారిశ్రామికుల‌కు ప్ర‌దానం చేశారు. కేంద్ర సాంఘిక న్యాయం, సాధికార‌త శాఖ మంత్రి శ్రీ థావ‌ర్ చంద్ గెహ్లోత్ ఈ కార్య‌క్ర‌మానికి హాజ‌ర‌య్యారు.
లోక్ స‌భ‌లో పెండింగులో ఉన్న ఎంఎస్ఎంఇడి (అమెండ్ మెంట్) బిల్లు, 2015 ఉప‌సంహ‌ర‌ణ‌కు, వ‌ర్గీక‌ర‌ణ అర్హ‌త‌లు మార్చేందుకు వీలుగా సూక్ష్మ‌, చిన్న‌, మ‌ధ్య‌త‌ర‌హా సంస్థల అభివృద్ధి చ‌ట్టం, 2006 లో మార్పుల‌కు ఆమోదం తెలిపిన మంత్రివర్గం

సూక్ష్మ‌, చిన్న‌, మ‌ధ్య‌త‌ర‌హా సంస్థల‌ను ప్లాంటు లో “పెట్టుబ‌డి. యంత్ర‌ప‌రిక‌రాల ఆధారంగా వ‌ర్గీక‌రించే విధానం” నుండి “వార్షిక ట‌ర్నోవ‌ర్ విధానం”లో వ‌ర్గీక‌ర‌ణ‌ కు మార్పు చేయ‌డానికి ప్ర‌ధాన‌ మంత్రి శ్రీ న‌రేంద్ర మోదీ అధ్య‌క్ష‌త‌న స‌మావేశ‌మైన కేంద్ర మంత్రివర్గం ఆమోదం తెలిపింది. వ్యాపారానుకూల‌త‌ను ప్రోత్స‌హించ‌డానికి, అవి సాధిస్తున్న‌ వృద్ధి ఆధారంగా వ‌ర్గీక‌ర‌ణ నిబంధ‌న‌లు మార్చ‌డానికి, కొత్త‌గా అమ‌లులోకి వ‌చ్చిన జిఎస్‌టి కి వాటిని అనుసంధానం చేయ‌డానికి వీలుగా ఈ నిర్ణ‌యం తీసుకున్నారు. వ‌స్తువులను ఉత్ప‌త్తి చేస్తున్న, సేవ‌లు అందిస్తున్న సంస్థ‌ల‌ను వార్షిక ట‌ర్నోవ‌ర్ ఆధారంగా వ‌ర్గీక‌రించ‌డానికి సూక్ష్మ‌, చిన్న‌, మ‌ధ్య‌త‌ర‌హా సంస్థల అభివృద్ధి (ఎంఎస్ఎంఇడి) చట్టం, 2006 సెక్ష‌న్ 7 లో ఈ దిగువ సవరణలు చేస్తారు: – ఏడాదికి ఐదు కోట్ల రూపాయ‌ల ట‌ర్నోవ‌ర్ మించని యూనిట్లను సూక్ష్మ సంస్థ‌ల వ‌ర్గీక‌ర‌ణ‌ నిర్వచనం పరిధి లోకి తెస్తారు. – ఏడాదికి ఐదు కోట్ల రూపాయ‌ల‌కు పైబ‌డి 75 కోట్ల రూపాయ‌ల లోపు ట‌ర్నోవ‌ర్ గ‌ల సంస్థ‌లు చిన్న ప‌రిశ్ర‌మ‌ల వ‌ర్గీక‌ర‌ణ‌లోకి వ‌స్తాయి. – ఏడాదికి ఐదు కోట్ల రూపాయ‌ల‌కు పైబ‌డి 250 కోట్ల రూపాయ‌లు దాట‌ని ట‌ర్నోవ‌ర్ గ‌ల సంస్థ‌లు మ‌ధ్య‌త‌ర‌హా ప‌రిశ్ర‌మ‌ల వ‌ర్గీక‌ర‌ణ‌లోకి వ‌స్తాయి. – ఇవి కాకుండా అవ‌స‌రం అని భావించిన‌ప్పుడు ఎంఎస్ఎంఇడి చ‌ట్టం లోనిసెక్ష‌న్ 7లో విధించిన ప‌రిమితుల‌కు మూడు రెట్లు లోబ‌డి ఒక నోటిఫికేష‌న్ ను జారీ చేయడం ద్వారా ట‌ర్నోవ‌ర్ ప‌రిమితులలో మార్పులు చేయ‌డానికి అధికారం ఉంటుంది. ప్ర‌స్తుతం ఎంఎస్ఎండిఇ చ‌ట్టం (సెక్ష‌న్ 7) వివిధ పారిశ్రామిక యూనిట్ల‌ను వ‌స్తు త‌యారీ యూనిట్ల‌యితే ప్లాంట్‌, యంత్ర‌ప‌రిక‌రాల‌పై పెట్టుబ‌డి ఆధారంగాను, స‌ర్వీస్ సంస్థ‌లైతే ప‌రిక‌రాల‌పై పెట్టుబ‌డి ఆధారంగాను వ‌ర్గీక‌రిస్తూ వ‌చ్చింది. ప్లాంట్ లేదా యంత్ర‌ప‌రిక‌రాల్లో పెట్టుబ‌డికి ఆయా సంస్థ‌ల యాజ‌మాన్యాలు అందించే స్వ‌ీయ ప్ర‌క‌ట‌న ఆధారంగా తీసుకుంటున్నారు. అవ‌స‌రం అయితే ఆ వివ‌రాల‌ను త‌నిఖీ చేస్తారు. ఇది లావాదేవీల వ్య‌యంతో ముడిప‌డి ఉంటుంది. దీనికి బ‌దులు ట‌ర్నోవ‌ర్ ను అర్హ‌త‌గా తీసుకున్న‌ట్ట‌యితే గ‌ణాంకాలు విశ్వ‌స‌నీయంగా ఉంటాయి. వాటి మ‌దింపు విధానాలు కూడా జిఎస్‌టి నెట్ వ‌ర్క్, ఇత‌ర విధానాల ప‌రిధిలో వివ‌క్ష ర‌హితంగా, పార‌ద‌ర్శ‌కంగా ఉంటాయి. త‌నిఖీల అవ‌స‌రాన్ని కూడా తొల‌గించ‌వ‌చ్చు. వ‌ర్గీక‌ర‌ణ విధానం ప్ర‌గ‌తిశీలంగాను, యంత్ర‌ప‌రిక‌రాలు, ప్లాంట్ లో పెట్టుబ‌డుల విధానంలోని అస్థిర‌త‌ల‌ను తొల‌గించేదిగాను ఉంటుంది. వ్యాపారానుకూల‌త పెరుగుతుంది. అన్నింటిని మించి మారుతున్న ఆర్థిక వాతావ‌ర‌ణానికి అనుగుణంగా ఎంఎస్ఎంఇడి చ‌ట్టం లోని నిబంధ‌న‌ల‌ను త‌ర‌చు ప‌రిశీలించవలసిన అవ‌స‌రం లేకుండానే ఎంఎస్ఎంఇలను వ‌ర్గీక‌రించే వెసులుబాటు ప్ర‌భుత్వానికి ల‌భిస్తుంది. ఈ మార్పులు వ్యాపారానుకూల‌త‌ను పెంచ‌డంతో పాటు అవి సాధించే వృద్ధి ఆధారంగా దేశంలో ఎంఎస్ఎంఇ ల రంగం లో ప్ర‌త్య‌క్ష‌ ఉపాధి మరియు ప‌రోక్ష ఉపాధి పెరిగేందుకు మార్గాన్ని సిద్ధం చేస్తాయి.
రాయ్ బరేలీ లో ఎన్ టిపిసి ప్లాంటు లో జరిగిన ప్రమాదంపై విచారం వ్యక్తం చేసిన ప్రధాన మంత్రి

ఉత్తర్ ప్రదేశ్ లోని రాయ్ బరేలీ లో ఎన్ టిపిసి ప్లాంటు లో జరిగిన ప్రమాదంపై ప్ర‌ధాన మంత్రి శ్రీ న‌రేంద్ర మోదీ విచారాన్ని వ్యక్తం చేశారు. “రాయ్ బరేలీ లో ఎన్ టిపిసి ప్లాంటు లో ప్రమాదం సంభవించడంతో తీవ్ర వేదన చెందాను. ఈ ఘటనలో ప్రాణాలు కోల్పోయిన వారి కుటుంబ సభ్యుల శోకంలో నేను పాలు పంచుకొంటున్నాను. ఈ ఘటనలో గాయపడ్డ వారు త్వరగా కోలుకోవాలిగాక. అక్కడ పరిస్థితిని సన్నిహితంగా పర్యవేక్షించడం జరుగుతోంది. తిరిగి సాధారణ స్థితిని నెలకొనే దిశగా అధికారులు తగిన చర్యలను తీసుకొంటున్నారు’’ అని ప్రధాన మంత్రి తెలియజేశారు.